Etelä-Sudanissa Akok Bol työskenteli vartijana koulussa, mutta Suomessa työttömyydestä on tullut tuttu kumppani. Akok ihmettelee, että Suomessa vartijana voi olla vain, jos osaa lukea ja kirjoittaa.

Akok Bolin tarina on valitettavan tuttu. Hän saapui Suomeen Etelä-Sudanista viisitoista vuotta sitten täysin kirjoitustaidottomana ja puhui arabiaa sekä eteläsudanilaista dinkan kieltä.

Suomen kielen oppiminen on ollut pitkä tie. Akokin mielestä kielikoulutusjaksot ovat liian lyhyitä; paljoakaan ei ehdi oppia, kun koulutus jo loppuu ja sitten jossain vaiheessa alkaa uusi koulutus.

Suomessa pitää olla ammatti. Jos ei ole ammattia, ei ole mitään. Akok Bol

– (Suomeen tullessani) en osannut kirjoittaa tai lukea, olen oppimaton. Aluksi oli vaikeaa. Kaikilla oli sanakirjat, mutta minä en osannut lukea. Siitä tuli vähän surullinen olo. Nyt osaan vähän lukea ja kirjoittaa.

Synnyinmaassaan Akok työskenteli koulun vartijana, mutta Suomessa työtä ei ole juuri ollut.

– Kaksi kertaa olen saanut vähäksi aikaa talonmiehen töitä: haravoin ja leikkasin nurmikkoa, Akok kertoo.

Ilman kielitaitoa putoaa kyydistä

Tilastojen mukaan kymmenisen prosenttia maahanmuuttajista putoaa yhteiskunnan rattailta eli eivät kielikoulutuksista huolimatta opi kieltä, eivätkä saa töitä. Kirjoitus- ja lukutaidottoman on mahdotonta opiskella ammattiin.

– Suomessa pitää olla ammatti. Jos ei ole ammattia, ei ole mitään. Silloin työn saaminen on vaikeaa. Vartijaksikin pitää opiskella. Pitää osata lukea ja kirjoittaa, sitten saa vartijan töitä, Akok ihmettelee.

Tällä hetkellä Akok Bol on Kokkolassa työvalmennuksessa, johon on sisältynyt kaksi kuukautta intensiivistä kielikoulutusta ja sen perään puolen vuoden mittainen työvalmennus työpajassa. Hän on harjoitellut siellä siivoojan työtä, mutta nyt työvalmennus on päättymäisillään.

"Varmaan sitten juoksen taas työvoimatoimistoon"

Tarkoituksena on löytää Akokille vielä muutamaksi kuukaudeksi työkokeilupaikka jostain yrityksestä, mutta mitään varmuutta siitä ei ole. Akokin usko työllistymiseen on koetuksella. Hän ei tiedä, mitä tulevaisuudessa tapahtuu.

– En tiedä, tämä on vaikea kysymys. Varmaan sitten juoksen taas työvoimatoimistoon kysymään, mitä sitten tehdään. Mikään ei ole minun käsissäni...

Uskotko, että saat töitä tämän jälkeen?

– En tiedä. Nyt sanotaan, että tämä on kokeilu. Jos teen työni hyvin, voi olla.

Akok Bol silminnähden liikuttuu.

– Työ on tärkeää ihmiselle. Ihminen tarvitsee rahaa, jotta voi hoitaa omia asioitaan ja elättää perheensä. ilman töitä ei ole mitään.